  Майя Бывальцева 25-тӥ пӧсьтолэзе Ижкарын Кубыз фестиваль ортчоз, туэ со онлайн амалэн радъяськоз. Со сярысь «Арт-резиденцилэн» удмурт ӵектосъёсъя кураторез, фестивальлэн кивалтӥсез Дарали Лели ивортӥз. Кубыз фестивале удмурт калык крезьгурез быдэстӥсь, со пӧлын кубызэн, озьы ик этно, рок, поп но авторской кырӟан ӧръёсын ужась артистъёс пыриськозы. Соос пӧлын «Арт-резиденцилэн» удмурт лабораторияз но егитъёслэн «Юмок» театразы пыриськись егит крезьгурасьёс Дарья Никитина (Туръялыс), Мария Матвеева (Marie Danic), Денис Максимов (Shoozymade), Евгения Аркова, Кирилл Кузьмин, озьы ик кубызэн шудӥсьёс Алексей Кузнецов, Евгений Бикузин (Чудья Жени), удмурт эстрадаысь кизилиос Алёна Тимерханова, Иван Котельников, Андрей Камалтдинов, Юлия Павлова но мукетъёсыз. Фестивальлэн «ВКонтакте» мерлыко вотэсысь  возьматон 17 часын кутскоз но 22 часозь кыстӥськоз.  Ужрад улсын кык камераысь видео но куараез гожтозы, азьланяз со артистъёсын тодматон сямен кутӥськоз. Озьы ик радъясьёс егит крезьгурасьёсты гожтэмъёсын альбом поттыны малпало Фестивальлэн ужпумъёсыз – удмурт крезьгурасьёслы асьсэдыз возьматыны луонлыкъёс кылдытон, ӟуч учкись-кылзӥсьёсты удмурт крезьгурен но солэн пӧртэмлыкеныз тодматон, кубызэн шудӥсьёсты огазеян, удмурт крезьгурез улосвыллэсь тодметсэ сямен возьматон. Тодэ вайытом, нырысетӥез Кубыз фестиваль Ижкарын 2028-тӥ арын ортчиз. Со улсын крезьгурасьёс понна кӧня ке дышетон ужрадъёс, фотоадӟытонъёс, концерт радъязы.  Тегъёс: Лулчеберет Ижкар Удмуртия фестиваль удмуртъёс крезьгур 100ар  